กองทุนCHINAปึ้ก ราคาหุ้นจีนถูกมาก
KTAM เผยกองทุน CHINA ยังปึ้ก ผู้ออกตราสารถูกลดเครดิตไม่น่าห่วง มองราคาหุ้นสุดถูก
6 ก.ค. 2555

KTAM เผยกองทุน CHINA ยังปึ้ก ผู้ออกตราสารถูกลดเครดิตไม่น่าห่วง มองราคาหุ้นสุดถูก
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า กองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ ซึ่งเป็นกองทุนหลักที่กองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ (CHINA) ลงทุนอยู่ไม่ได้รับผลกระทบจากมูดี้ส์ลดอันดับความน่าเชื่อถือของเครดิตสวิส ดอยช์แบงก์ เอจีและยูบีเอส เนื่องจากเครดิตยังอยู่ในระดับที่ลงทุนได้และสูงกว่าอันดับของประเทศไทย
ก่อนหน้านี้มูดี้ส์ลดเครดิตสถาบันการเงินขนาดใหญ่ 17 แห่ง โดยสถาบันการเงินทั้ง 3 แห่ง เป็นผู้ออกตราสารอนุพันธ์ที่กองทุนหลักเข้าไปลงทุน เพื่อให้สถาบันการเงินหาหลักทรัพย์ในตลาดหุ้นจีนมาส่งมอบให้แทนการเข้าซื้อหุ้นโดยตรงในตลาดของผู้จัดการกองทุนหลัก ซึ่งเป็นกองทุนอีทีเอฟลงทุนหุ้นจีน 300 บริษัท
“ข่าวที่เกิดขึ้นไม่ได้กระทบราคาหน่วยลงทุนของกองทุน ซึ่งยังขึ้นลงตามปกติไปในทิศทางเดียวกับหุ้นจีน แม้ตอนนี้นักลงทุนยังกังวลการเติบโตของเศรษฐกิจจีน แต่หากมองโอกาสในการลงทุนยังน่าสนใจ เพราะหุ้นจีนลงมามากแล้ว” นายสมชัย กล่าว